Аляксандар Паўлавец

**Алякса́ндар Паўлаве́ц** ( 13 жніўня 1996 году) — беларускі футбаліст, абаронца берасьцейскага «Дынама» і нацыянальнай зборнай Беларусі.

## Кар’ера
### Клюбная
Выхаванец барысаўскай ДЮСШ-2. З 2013 году пачаў выступаць за дубль мясцовага БАТЭ. Увосень 2014 году ў складзе моладзевай каманды БАТЭ выступаў у Юніёрскай лізе УЭФА, згуляўшы 5 матчаў. Часам таксама прыцягваўся да асноўнай каманды, але гэтак і не дэбютаваў за яе. У сакавіку 2015 году быў аддадзены ў арэнду клюбу «Тарпэда-БелАЗ». Спачатку выступаў за дубль жодзінцаў, але ў верасьні 2015 году здолеў замацавацца ў асноўным складзе на пазыцыі цэнтральнага абаронцы. Па заканчэньні сэзону, у сьнежні 2015 году, «Тарпэда-БелАЗ» скарысталася магчымасьцю першачарговага выкупу футбаліста. У выніку Аляксандар стаў гульцом аўтазаводцаў на трывалай аснове.

У жніўні 2016 году быў арандаваны гарадзенскім «Нёманам». У складзе гарадзенцаў стаў асноўным цэнтральным абаронцам. Па заканчэньні сэзону 2016 году вярнуўся ў Жодзін. У сэзоне 2017 году замацаваўся ў асноўным складзе «Тарпэда-БелАЗ». У лістападзе 2017 году падпісаў з «аўтазаводцамі» новы двухгадовы кантракт.

У жніўні 2018 году склаў новы доўгатэрміновы кантракт з жодзінцамі. У студзені 2019 году дамовіўся аб датэрміновым скасаваньні кантракту з клюбам, выплаціўшы абумоўленую кампэнсацыю і неўзабаве стаў гульцом берасьцейскага «Дынама». Пачынаў сэзон 2019 году на лаўцы запасных, аднак з чэрвеня заваяваў месца ў пачатковым складзе і дапамог камандзе стаць чэмпіёнам Беларусі. У сьнежні 2019 году падоўжыў кантракт з дынамаўцамі да студзеня 2021 году.

Улетку 2020 году цікавасьць да абаронцы пачалі праяўляць розныя замежныя клюбы. У верасьні 2020 году падпісаў пагадненьне з «Растовам», якое пачынала дзейнічаць узімку, аднак у кастрычніку 2020 году расейскі клюб паведаміў, што абаронца далучыцца да складу ўжо да закрыцьця восеньскага трансфэрнага вакна. У складзе «Растова» часцей заставаўся на лаўцы запасных.

У ліпені 2021 году быў аддадзены ў арэнду ўкраінскаму «Коласу», дзе гуляў пераважна ў стартавым складзе. У красавіку 2022 году перабраўся ў польскую «Варту». У траўні 2022 году стала вядома, што абаронца пакіне пазнанскі клюб. У чэрвені 2022 году падпісаў кантракт з «Арэнбургам». У студзені 2023 году на правах арэнды далучыўся да грэцкай «Ляміі». У чэрвені 2023 году стала вядома, што арэнда была падоўжаная на сэзон 2023—2024 гадоў. У студзені 2024 году быў арандаваны кіпрскай «Карміётысай». У ліпені 2024 году перайшоў у клюб «Арарат-Армэнія». У пачатку чэрвеня 2025 году пакінуў армянскі клюб, прыяднаўшыся ў канцы месяца да берасьцейскага «Дынама».

### Міжнародная
Выступаў за юнацкія зборныя Беларусі да 17 і 19 гадоў у кваліфікацыйных раундах чэмпіянату Эўропы. 9 кастрычніка 2015 году дэбютаваў у складзе зборнай Беларусі (да 21 году), адгуляўшы ўсе 90 хвілінаў у адборачным матчы чэмпіянату Эўропы супраць зборнай Турэччыны (0:2).

1 чэрвеня 2017 году дэбютаваў у складзе нацыянальнай зборнай Беларусі ў таварыскім матчы супраць зборнай Швайцарыі. У 2017—2021 гадах правёў 8 матчаў за зборную. Пасьля не выклікаўся да каманды ажно да 2023 году, калі Карлясам Алёсам быў выкліканы на адборачныя матчы чэмпіянату Эўропы 2024 году.

## Дасягненьні
* Чэмпіён Беларусі: 2019
* Уладальнік Кубка Беларусі: 2016
* Уладальнік Супэркубка Беларусі: 2019, 2020
* У сьпісе 22 найлепшых футбалістаў чэмпіянату Беларусі: 2018, 2019

## Статыстыка

## Крыніцы

## Вонкавыя спасылкі
* Профіль на сайце БАТЭ
* Статыстка «ПБ-Инфо»
* 
* 
* 

Катэгорыя:Нарадзіліся ў Барысаве
Катэгорыя:Беларускія футбалісты
Катэгорыя:Футбалісты зборнай Беларусі
Катэгорыя:Футбалісты клюбу «Тарпэда-БелАЗ» Жодзін
Катэгорыя:Футбалісты клюбу «Нёман» Горадня
Катэгорыя:Футбалісты клюбу «Дынама» Берасьце
Катэгорыя:Футбалісты клюбу «Растоў» Растоў-на-Доне
Катэгорыя:Футбалісты клюбу «Колас» Каваліўка
Катэгорыя:Футбалісты клюбу «Варта» Познань
Катэгорыя:Футбалісты клюбу «Арэнбург»
Катэгорыя:Футбалісты клюбу «Лямія»